SKRIFTLIG FORESPØRGSEL E-3805/02

af Michl Ebner (PPE-DE) til Kommissionen

(7. januar 2003)

Om: Alpetransit

På grund af Bjergenes År tales der for tiden særdeles hyppigt om det bevaringsværdige bjergmiljø. Der kører imidlertid et stadig stigende antal personbiler og lastbiler gennem Alperne, som i stigende grad belaster miljøet.

Mener Kommissionen ikke, at det ville være fornuftigt at omlægge landevejstransporten til jernbanetransport ved hjælp af øget informationsarbejde?

Agter Kommissionen i bekræftende fald at gå i brechen for en hurtig gennemførelse af Brenner-basistunnelen, der indgår i TEN-nettet, og som ville medføre væsentlige lettelser for en del af transitstrækningen? Hvad agter Kommissionen i bekræftende fald at foretage sig?

Svar afgivet på Kommissionens vegne af Loyola de Palacio

(27. februar 2003)

I hvidbogen om den europæiske transportpolitik(1) anspores der til en omlægning fra vejtransport til jernbanetransport og specielt i Alperne. Derfor ofres der også særlig opmærksomhed på Alperegionen i politikken for det transeuropæiske transportnet (TEN-T). To ud af de 14 prioriterede projekter fra Essen-topmødet, nemlig Lyon-Torino og Verona-München (Brenneraksen), er blevet udvalgt med det formål at få overført dele af den alpine vejtrafik til jernbane. Kommissionen har ligeledes forelagt et forslag om en forøgelse af den maksimale medfinansiering fra TEN-T-budgettet i forbindelse med jernbaneprojekter til 20 % i områder med naturlige barrierer som f.eks. Alperne og Pyrenæerne, og har opnået tilslutning hertil fra Parlamentet ved førstebehandlingen.

En hurtig forberedelse og anlæggelse af Brenner-basistunnelen er et af de højest prioriterede projekter inden for det transeuropæiske transportnet. Dette afspejles i Fællesskabets retningslinjer for udviklingen af det transeuropæiske transportnet.

Ansvaret for gennemførelsen af de prioriterede projekter påhviler de pågældende medlemsstater. Kommissionen har for sit vedkommende været aktivt involveret i det forberedende arbejde med Brenner-basistunnelprojektet: den har medundertegnet forskellige aftalememoranda, som bekræfter projektets prioriterede status og opfordrer de involverede parter til at fremskynde og lette forberedelsen, finansieringen og gennemførelsen af projektet. Repræsentanter for Kommissionen deltager ligeledes aktivt i arbejdet i en mellemstatslig komité, som koordinerer og fører tilsyn med forberedelsen af projektet. Denne

komité har spillet en afgørende rolle i forbindelse med oprettelsen af en europæisk økonomisk firmagruppe for Brenner-basistunnelen den uafhængige projektmyndighed, som står for undersøgelserne, der skal føre til godkendelse af tunnelprojektet (teknisk, miljømæssigt, geologisk og økonomisk). Blandt de områder, der undersøges af firmagruppen, er også juridiske/finansielle alternativer for så vidt angår gennemførelsen af projektet (som skal forelægges de berørte regeringer til afgørelse).

Ud over at Kommissionen har spillet en rådgivende og stimulerende rolle inden for de seneste år, har den også været med til at finansiere de ovennævnte undersøgelser, idet den har dækket 50 % af omkostningerne hertil inden for rammerne af det transeuropæiske transportnet. Forudsat at den følgende fase af undersøgelsen (detaljerede tekniske, miljømæssige samt geologiske undersøgelser, som skal iværksættes i 2003), forløber som planlagt, agter Kommissionen at yde en yderligere, betydelig finansiel støtte.

(1) KOM(2001) 370 endelig udg.